Hósć wo zarjadnistwje, kubłanju a sobupostajowanju so wobhonił
Njebjelčicy (HS/SN). Zo we wsy Njebjelčicach hdys a hdys wukrajnych hosći witaja, tak njewšědne njeje. Zo pak tam wjesnjanosta z Ekuadora přijědźe, bě tele dny premjera. Guillermo Churuchumbi přisłuša prawobydlerjam južnoameriskeho kraja, kotřiž wučinjeja něhdźe třećinu dohromady 16 milionow wobydlerjow. We wustawje je jich runoprawosć we wšitkich wobłukach zapisana, we woprawdźitosći pak wona dawno hišće docpěta njeje. Jako prěni indigeny (prawobydlerski) wjesnjanosta kraja chce Guillermo Churuchumbi tole změnić. W stolicy Quito je wón kubłanske wědomosće studował. Jeho funkciju na čole kantona Cayambe z 85 000 wobydlerjemi móhli w Němskej skerje z tej krajneho rady přirunać. Jeho najwažniše zaměry su kubłanska runoprawosć prawobydlerjow, jich samopostajowanje nad zemskimi pokładami a zachowanje jich rěče a kultury.
slv_Latn szl_Latn